**«aixeca’t,**

**et faig testimoni del que has vist» (cf. Ac 26,16)**

**Missatge del sant pare Francesc**

**per a la XXXVI Jornada Mundial de la Joventut**

**21 de novembre de 2021**

Benvolguts joves,

Un cop més voldria agafar-vos de la mà per a continuar junts el pelegrinatge espiritual que ens condueix a la Jornada Mundial de la Joventut de Lisboa l’any 2023.

L’any passat, poc abans que es propagués la pandèmia, vaig signar el missatge amb el lema «Jove, a tu et dic, aixeca’t!» (cf. Lc 7,14). En la seva providència, el Senyor ja ens volia preparar per a la duríssima prova que estàvem a punt de viure.

Arreu del món es va haver d’afrontar el sofriment ocasionat per la pèrdua de moltes persones estimades i per l’aïllament social. També a vosaltres, joves —que per naturalesa us projecteu cap a l’exterior—, l’emergència sanitària us va impedir sortir per anar a l’institut, a la feina, per a reunir-vos. Us vau trobar en situacions difícils que no estàveu acostumats a gestionar. Els qui estaven menys preparats i privats de suport es van sentir desorientats. En molts casos van sorgir problemes familiars, així com desocupació, depressió, soledat i dependències. Sense parlar de l’estrès acumulat, de les tensions i explosions de ràbia, i de l’augment de la violència.

Però gràcies a Déu aquesta no és l’única cara de la medalla. Si la prova ens va mostrar les nostres fragilitats, també va fer que apareguessin les nostres virtuts, com la predisposició a la solidaritat. A cada racó del món vam veure moltes persones, entre elles nombrosos joves, que lluitaven per la vida, sembraven esperança, defensaven la llibertat i la justícia, eren artífexs de pau i constructors de ponts.

Quan un jove cau, en certa manera cau la humanitat. Però també és cert que quan un jove s’aixeca, és com si s’aixequés el món sencer. Estimats joves, quina gran potencialitat hi ha a les vostres mans! Quina força tenen els vostres cors!

Per això, un cop més, Déu us diu a cada un de vosaltres: «Aixeca’t!» Espero de tot cor que aquest missatge ens ajudi a preparar-nos per a temps nous, per a una nova pàgina de la història de la humanitat. Però, estimats joves, no és possible recomençar sense vosaltres. Per a tornar a aixecar-se, el món necessita la força, l’entusiasme i la passió que teniu vosaltres. En aquest sentit, voldria que meditéssim junts el passatge dels Fets dels Apòstols on Jesús diu a Pau: «Aixeca’t! Et faig testimoni del que has vist» (cf. Ac 26,16).

**Pau testimoni davant del rei**

El verset que inspira el lema de la Jornada Mundial de la Joventut 2021 està tret del testimoniatge de Pau davant del rei Agripa, mentre es trobava detingut a la presó. Ell, que un temps va ser enemic i perseguidor dels cristians, ara és jutjat per la seva fe en Crist. Havien passat uns vint-i-cinc anys quan l’Apòstol narra la seva història i l’episodi fonamental del seu encontre amb Crist.

Pau confessa que anteriorment havia perseguit els cristians fins que un dia, quan anava cap a Damasc per arrestar-ne alguns, una llum «més resplendent que el sol» el va envoltar a ell i als seus companys de viatge (cf. Ac 26,13), però només ell va escoltar «una veu». Jesús li va adreçar la paraula i el va cridar pel seu nom.

**«Saule, Saule!»**

Aprofundim junts aquest fet. Cridant Saule pel seu nom, el Senyor li va fer comprendre que el coneixia personalment. És com si li digués: «Sé qui ets, sé el que estàs tramant, però malgrat tot em dirigeixo justament a tu.» El va cridar dues vegades, com a signe d’una vocació especial i molt important, com havia fet amb Moisès (cf. Ex 3,4) i amb Samuel (cf. 1Sa 3,10). Amb la caiguda a terra, Saule va comprendre que era testimoni d’una manifestació divina, d’una revelació poderosa, que el va sacsejar, però no el va aclaparar, al contrari, el va interpel·lar personalment.

Efectivament, només un encontre personal —no anònim— amb Crist canvia la vida. Jesús mostra que coneix bé Saule, que «coneix el seu interior». Malgrat que Saule sigui un perseguidor, malgrat que en el seu cor senti odi pels cristians, Jesús sap que això es deu a la ignorància i vol demostrar la seva misericòrdia en ell. Serà justament aquesta gràcia, aquest amor immerescut i incondicional, la llum que transformarà radicalment la vida de Saule.

**«Qui ets, Senyor?»**

Davant aquella presència misteriosa que el crida pel seu nom, Saule, pregunta: «Qui ets, Senyor?» (Ac 26,15). Aquesta pregunta és summament important, i tots en la vida, abans o després, ens l’hem de fer. No n’hi ha prou d’haver sentit parlar de Crist a d’altres, cal parlar amb ell personalment. Això, bàsicament, és resar. És parlar a Jesús directament, que tinguem el cor encara desordenat, la ment plena de dubtes o fins i tot de menyspreu envers Crist i els cristians. M’agradaria que cada jove, des del més profund del seu cor, arribés a fer-se aquesta pregunta: «Qui ets, Senyor?»

No podem donar per descomptat que tothom coneix Jesús, ni a l’era d’Internet. La pregunta que moltes persones fan a Jesús i a l’Església és justament aquesta: «Qui ets?» En tot el relat de la vocació de sant Pau aquesta és l’única vegada en què ell parla. I a la seva pregunta, el Senyor respon sense demora: «Jo soc Jesús, el qui tu persegueixes» (*ibid*.)

**«Jo soc Jesús, el qui tu persegueixes»**

Per mitjà d’aquesta resposta, el Senyor revela a Saule un gran misteri: que ell s’identifica amb l’Església, amb els cristians. Fins ara, Saule no havia vist de Crist més que els fidels que havia empresonat (cf. Ac 26,10), la condemna a mort dels quals ell mateix havia aprovat (*ibid*.). I havia vist com els cristians responien al mal amb el bé, a l’odi amb l’amor, acceptant les injustícies, la violència, les calúmnies i les persecucions sofertes pel nom de Crist. Per això, si es mira bé, Saule d’alguna manera —sense saber-ho— havia trobat Crist, l’havia trobat en els cristians!

Quantes vegades hem sentit dir: «Jesús sí, l’Església no», com si un pogués ser una alternativa a l’altra. No es pot conèixer Jesús si no es coneix l’Església. No es pot conèixer Jesús si no és per mitjà dels germans i germanes de la seva comunitat. No ens podem anomenar plenament cristians si no vivim la dimensió eclesial de la fe.

**«És inútil que tiris guitzes contra l’agulló»**

Aquestes són les paraules que el Senyor va adreçar a Saule després que caigués a terra. Sembla com si li estigués parlant de manera misteriosa des de feia molt de temps, intentant atraure’l cap a ell, i Saule s’hi estigués resistint. Aquest mateix dolç «retret», nostre Senyor l’adreça a cada jove que s’allunya: «Fins quan fugiràs de mi? Per què no escoltes que t’estic cridant? Estic esperant el teu retorn.» Com el profeta Jeremies, nosaltres a vegades diem: «No hi pensaré més» (Jr 20,9). Però en el cor de cadascú hi ha com un foc ardent, que encara que ens esforcem per a contenir-lo no ho aconseguim, perquè és més fort que nosaltres mateixos.

El Senyor va escollir algú que fins i tot l’havia perseguit, que havia estat completament hostil a ell i als seus. Però no existeix cap persona que per a Déu sigui irrecuperable. Per mitjà de l’encontre personal amb ell sempre és possible tornar a començar. Cap jove no és fora de l’abast de la gràcia i de la misericòrdia de Déu. De ningú no es pot dir: és massa lluny, és massa tard. Quants joves tenen la passió d’oposar-se i anar a contracorrent, però porten amagada en el cor la necessitat de comprometre’s, d’estimar amb totes les seves forces, d’identificar-se amb una missió! Jesús, en el jove Saule, veu exactament això.

**Reconèixer la ceguesa pròpia**

Podem imaginar que, abans de l’encontre amb Crist, Saule estava en certa manera «ple d’ell mateix», es considerava «gran» per la seva integritat moral, pel seu zel, pels seus orígens i per la seva cultura. Certament estava convençut que feia el que era correcte. Però quan el Senyor se li va revelar, «va aterrar» i es va trobar cec. De repent va descobrir que era incapaç de veure-hi, no sols físicament sinó també espiritualment. Les seves certeses van vacil·lar. En el seu interior va advertir que allò que l’havia animat amb tanta passió —el zel per eliminar els cristians— havia estat una completa equivocació. Es va adonar que no era el posseïdor absolut de la veritat, encara més, que estava lluny de ser-ho. I, juntament amb les seves certeses, va caure també la seva «grandesa». De repent es va saber perdut, fràgil, «petit».

Aquesta humilitat —consciència del límit propi— és fonamental. A qui pensa que ho sap tot d’ell mateix, dels altres i fins i tot de les veritats religioses, li costarà trobar Crist. Saule, tornant-se cec, va perdre els seus punts de referència. En quedar-se sol en la foscor les úniques coses clares per a ell van ser la llum que va veure i la veu que va escoltar. Quina paradoxa: just quan un reconeix que està cec és quan comença a veure-hi.

Després de la revelació al camí de Damasc, Saule preferia ser anomenat Pau, que significa ‘petit’. No es tracta d’un «nom d’usuari» o d’un «nom artístic» —tan en voga fins i tot entre la gent comuna—, va ser l’encontre amb Crist el qui va fer-lo sentir-se realment així, derruint el mur que li impedia de conèixer-se de veritat. Ell mateix va afirmar d’ell: «Perquè jo soc el més petit dels apòstols i ni tan sols mereixo que em diguin apòstol, ja que vaig perseguir l’Església de Déu» (1Co 15,9).

A santa Teresa de Lisieux, com a altres sants, li agradava repetir que la humilitat és la veritat. En l’actualitat moltes «històries» amaneixen les nostres jornades, especialment a les xarxes socials, sovint construïdes artísticament amb molta producció, amb videocàmeres i escenaris diferents. Es cerquen cada vegada més els focus del primer pla, sàviament orientats per a poder mostrar als «amics» i «seguidors» una imatge d’un mateix que a vegades no reflecteix la veritat pròpia. Crist, llum meridiana, ve a il·luminar-nos i a restituir-nos l’autenticitat, alliberant-nos de qualsevol màscara. Ens mostra amb nitidesa allò que som, perquè ens estima tal com som.

**Canviar de perspectiva**

La conversió de Pau no va ser un tornar enrere, sinó obrir-se a una perspectiva totalment nova. Efectivament, ell va continuar el camí cap a Damasc, però ja no era el mateix d’abans, era una persona diferent (cf. Ac 22,10). En la vida ordinària és possible convertir-se i renovar-se fent les coses que acostumem a fer, però amb el cor transformat i amb motivacions diferents. En aquest cas, Jesús va demanar a Pau expressament que continués fins a Damasc, cap on anava. Pau va obeir, però ara la finalitat i la perspectiva del seu viatge havien canviat de manera radical. D’ara en endavant veurà la realitat amb ulls nous. Abans eren els ulls del perseguidor justicier, des d’ara seran els del deixeble testimoni. A Damasc, Ananies el va batejar i el va introduir a la comunitat cristiana. En el silenci i en la pregària, Pau aprofundirà l’experiència pròpia i la nova identitat que li va donar el Senyor Jesús.

**No dispersar la força i la passió dels joves**

L’actitud de Pau abans de l’encontre amb Jesús ressuscitat no ens resulta estranya. Quanta força i quanta passió habiten també en els vostres cors, estimats joves! Però si la foscor que us envolta i la que està dins vostre us impedeix veure-hi correctament, correu el risc de perdre-us en batalles sense sentit, fins tornar-vos violents. I lamentablement les primeres víctimes sereu vosaltres mateixos i aquells que són més a prop vostre. Hi ha també el perill de lluitar per causes que en l’origen defensen valors justos però que, portades a l’extrem, es converteixen en ideologies destructives. Quants joves avui, potser empesos per les conviccions polítiques o religioses mateix, acaben per convertir-se en instruments de violència i destrucció en la vida de molts! Alguns, natius digitals, troben en l’àmbit virtual i a les xarxes socials el nou camp de batalla, utilitzant sense escrúpols l’arma de les notícies falses per escampar verí i destruir els seus adversaris.

Quan el Senyor va irrompre en la vida de Pau, no va anul·lar la seva personalitat, no va esborrar el seu zel i la seva passió, sinó que va fer fructificar els seus talents per a fer d’ell el gran evangelitzador fins als confins de la terra.

**Apòstol de les gents**

Posteriorment, Pau serà conegut com «l’apòstol de les gents». Ell, que havia estat un fariseu escrupolós observant de la Llei! Heus aquí una altra paradoxa: el Senyor va dipositar la confiança justament en aquell que el perseguia. Com Pau, cada un de nosaltres pot sentir en el més profund del seu cor aquesta veu que diu: «Em fio de tu. Conec la teva història i la poso a les meves mans, juntament amb tu. Encara que sovint hagis estat en contra meva, t’elegeixo i et faig testimoni meu.» La lògica divina pot fer del pitjor perseguidor un gran testimoni.

El deixeble de Crist és cridat a ser «llum del món» (Mt 5,14). Pau ha de donar testimoniatge del que ha vist, però ara està cec. Estem novament davant una paradoxa! Però és justament a través d’aquesta experiència personal que Pau podrà identificar-se amb aquells a qui el Senyor l’envia. Efectivament, és constituït testimoni «perquè els obri els ulls, i passin de les tenebres a la llum» (cf. Ac 26,18).

**«Aixeca’t i dona testimoniatge!»**

En abraçar la vida nova que ens va ser donada en el baptisme, vam rebre també una missió de Senyor: «Seràs el meu testimoni!» És una missió a la qual ens hem de dedicar, que porta a canviar la vida.

Avui la invitació de Crist a Pau s’adreça a cada una i cada un de vosaltres, joves: Aixeca’t! No pots quedar-te tirat a terra sentint pena de tu mateix, hi ha una missió que t’espera! També tu pots ser testimoni de les obres que Jesús ha començat a realitzar en tu. Per això, en nom de Crist, et dic:

— Aixeca’t i testimonia la teva experiència de cec que ha trobat la llum, que ha vist el bé i la bellesa de Déu en si mateix, en els altres i en la comunió de l’Església que venç qualsevol soledat.

— Aixeca’t i testimonia l’amor i el respecte que és possible instaurar en les relacions humanes, en la vida familiar, en el diàleg entre pares i fills, entre joves i ancians.

— Aixeca’t i defensa la justícia social, la veritat, l’honradesa i els drets humans; els perseguits, els pobres i els vulnerables, els qui no tenen veu en la societat i els immigrants.

— Aixeca’t i testimonia la nova mirada que et fa veure la creació amb ulls meravellats, que et fa reconèixer la terra com la nostra casa comuna i que et dona el valor de defensar l’ecologia integral.

— Aixeca’t i testimonia que les existències fracassades poden ser reconstruïdes, que les persones que ja han mort en l’esperit poden ressorgir, que les persones esclaves poden tornar-se lliures, que els cors oprimits per la tristesa poden tornar a trobar l’esperança.

— Aixeca’t i testimonia amb alegria que Crist viu! Difon el seu missatge d’amor i salvació entre els teus coetanis, a l’institut, a la universitat, a la feina, en el món digital, arreu.

El Senyor, l’Església, el Papa confien en vosaltres i us constitueixen testimonis per a tants altres joves que trobeu als «camins de Damasc» del nostre temps. No us n’oblideu: «Si un de veritat ha fet una experiència de l’amor de Déu que el salva, no necessita gaire temps de preparació per a sortir a anunciar-lo, no pot esperar que li donin molts cursos o llargues instruccions. Tot cristià és missioner en la mesura en què s’ha trobat amb l’amor de Déu en Crist Jesús» (Exhort. ap. *Evangelii gaudium*, 120).

**Aixequeu-vos i celebreu la JMJ a les Esglésies particulars!**

Renovo a tots vosaltres, joves del món, la invitació a formar part d’aquest pelegrinatge espiritual que ens portarà a celebrar la Jornada Mundial de la Joventut a Lisboa l’any 2023. El proper encontre, això no obstant, serà a les vostres Esglésies particulars, a les diferents diòcesis i eparquies del món on, en la solemnitat de Crist Rei, se celebrarà la Jornada Mundial de la Joventut 2021 a nivell local.

Espero que tots nosaltres puguem viure aquestes etapes com veritables pelegrins i no com «turistes de la fe». Obrim-nos a les sorpreses de Déu, que vol fer resplendir la seva llum en el nostre camí. Obrim-nos a escoltar la seva veu, també per mitjà dels nostres germans i germanes en la fe. D’aquesta manera ens ajudarem els uns als altres a aixecar-nos junts, i en aquest difícil moment històric serem profetes de temps nous, plens d’esperança. Que la Benaurada Verge Maria intercedeixi per nosaltres.

*Francesc*

Roma, Sant Joan del Laterà, 14 de setembre de 2021, Festa de l’Exaltació de la Santa Creu